ເຊກອງ ຫວນຄືນມູນເຊື້ອ ວັນສ້າງຕັ້ງ ຊປປ ລາວ ຄົບຮອບ 63 ປີ
ພິທີປາຖະກະຖາຫວນຄືນມູນເຊື້ອ ວັນສ້າງຕັ້ງ ຊາວໜຸ່ມປະຊາຊົນປະຕິວັດລາວ (ຊປປ ລາວ) ຄົບຮອບ 63 ປີ ໄດ້ຈັດຂຶ້ນໃນຕອນບ່າຍວັນທີ 4 ເມສາ ນີ້ ທີ່ສະໂມສອນໃຫຍ່ຂອງແຂວງ ໂດຍການເປັນປະທານ ຂອງທ່ານຄໍາພຽມ ບົວລະພາ ຮອງເລຂາພັກແຂວງ, ຜູ້ຊີ້ນຳວຽກງານຂົງເຂດພັກພະນັກງານ, ມີຄະນະບໍລິຫານງານ ຊປປ ລາວ ແຂວງເຊກອງ, ມີຄະນະບໍລິຫານງານຊາວໜຸ່ມຮາກຖານ, ຄະນະໜ່ວຍຮາກຖານ ແລະສະມາຊິກຊາວໜຸ່ມຈາກພະແນກການ, ກົມກອງອ້ອມຂ້າງແຂວງເຂົ້າຮ່ວມ.
ທ່ານ ຄໍາພຽມ ບົວລະພາ ຮອງເລຂະພັກແຂວງ ໄດ້ເປັນກຽດ ເລົ່າຄືນປະຫວັດຄວາມເປັນມາ ວັນສ້າງຕັ້ງ ຊຊປ ລາວ ເຊິ່ງໃຫ້ກ່າວວ່າ: ຊາວໜຸ່ມໄດ້ປະກອບສ່ວນທີ່ສໍາຄັນ ເຂົ້າໃນຂະບວນການປະຕິວັດຊາດປະຊາທິປະໄຕ, ເຊິ່ງມີຫຼາຍຮຸ່ນຫຼາຍໄລຍະ, ຊາວໜຸ່ມຮຸ່ນທໍາອິດ ເປັນຮຸ່ນບຸກເບີກເສັ້ນທາງຕໍ່ສູ້ປະຕິວັດ ພາຍໃຕ້ແສງສະຫວ່າງຂອງພັກ ກອມມູນິດອິນດູຈີນ ຂະບວນການຕໍ່ຂອງຊາວໜຸ່ມ ໄດ້ລະເບີດຂຶ້ນຕັ້ງແຕ່ເໜືອຮອດໃຕ້ ເປັນຕົ້ນໃນປີ 1933 ອົງການຊາວຄອມມູນິດ ຢູ່ ໂຮງຮຽນມັດທະຍົມ ປາວີ ( ວຽງຈັນ ) ຊາວໜຸ່ມໂຮງຮຽນການຊ່າງປາກປ່າສັກ ໄດ້ລຸກຂຶ້ນປະທ້ວງ ຈັກກະພັດຍີ່ປຸ່ນ ໄດ້ມາຮຸກຮານເຂົ້າອາຊີຕາເວັນອອກ ໃນໄລຍະດັ່ງກ່າວ ຊາວໜຸ່ມລາວແຕ່ເໜືອຕະຫຼອດໃຕ້ ໄດ້ຫັນປາຍປືນມາຕໍ່ສູ້ກັບຈັກກະພັດຍີ່ປຸ່ນ ເຮັດໃຫ້ຍີ່ປຸ່ນອ່ອນເພຍ ເຮັດໃຫ້ປະຊາຊົນລາວ, ຊາວໜຸ່ມລາວພາຍໃຕ້ການນຳພາ ຂອງພັກຄອມມູນິດອິນດູຈີນ ກໍ່ສາມາດຢຶດອໍານາດມາສູ່ມືປະຊາຊົນລາວ, ປະກາດເປັນປະເທດເອກກະລາດໃນວັນທີ 12 ຕຸລາ 1945 ຊາວໜຸ່ມຮຸ່ນທຳອິດ ສາມາດເຮັດພາລະກິດປະຫວັດສາດ ຂອງຕົນສໍາເລັດ; ນອກຈາກນັ້ນ ຍັງມີຂະບວນການຕໍ່ສູ້ ຂອງຊາວໜຸ່ມຮຸ່ນທີສອງ ທີ່ຈັກກະພັດຝຣັ່ງເຂົ້າມາຮຸກຮານລາວເປັນຄັ້ງທີສອງ ປະຊາຊົນລາວກໍຄືຊາວໜຸ່ມລາວ ທີ່ຢູ່ໃນຕົວເມືອງ ແລະ ຊົນນະບົດ ໄດ້ຖືຄໍາຂວັນທີ່ວ່າ ຍອມຕາຍແຕ່ບໍ່ຍອມເປັນຂ້ອຍຂ້າ ຊາວໜຸ່ມຈໍານວນຫຼາຍໄດ້ອອກຈາກເຮືອນຊານບ້ານຊ່ອງ, ໂຮງຈັກໂຮງງານ ເຂົ້າຮ່ວມແນວລາວອິດສະຫຼະ ເພື່ອຕໍ່ສູ້ຍາດເອົາເອກະລາດຄືນມາ, ຮຸ່ນທີສາມ ໄລຍະທີ່ຈັກກະພັດຝຣັ່ງເຂົ້າມາຮຸກຮານລາວ ການຕໍ່ສູ້ຂອງກໍາລັງກໍາມະກອນ ໄຟຟ້າລາວ, ການຕໍ່ສູ້ຂອງຊາວໜຸ່ມນັກຮຽນນັກສຶກສາ ແຕ່ເໜືອຮອດໃຕ້ ຊາວໜຸ່ມໄດ້ກາຍເປັນກໍາລັງແຮງທີ່ສໍາຄັນ ຂອງກໍາລັງປະຕິວັດ ໃນການໂຄ່ນລົ້ມລະບອບລ່າເມືອງຂຶ້ນ ແລະ ສັກດີນາ ຍາດເອົາອໍານາດການປົກຄອງ ມາສູ່ກໍາມືຂອງປະຊາຊົນລາວ ສາມາດປະກາດເປັນ ປະເທດສາທາລະນະລັດປະຊາທິປະໄຕປະຊາຊົນລາວ ໃນວັນທີ 2 ທັນວາ 1975 ແລະ ຮຸ່ນທີສີ່ ພາຍຫຼັງທີ່ໄດ້ຮັບການປົດປ່ອຍຢ່າງສົມບູນ, ຄະນະຂົນຂວາຍ ສ້າງຕັ້ງຊາວໜຸ່ມປະຊາຊົນປະຕິວັດລາວ ໄດ້ສືບຕໍ່ ປັບປຸງຍົກສູງຄຸນນະພາບ ຂອງສະມາຊິກຊາວໜຸ່ມ ປຸກລະດົມຊາວໜຸ່ມ ເຂົ້າຮ່ວມວຽກງານປ້ອງກັນຊາດ-ປ້ອງກັນຄວາມສະຫງົບ, ປູກຝັງ, ລ້ຽງສັດ ແລະ ສຶກສາຮໍ່າຮຽນ ໄດ້ເປີດບັ້ນຂໍ້ແຂ່ງຂັນ 3 ສາມັກຄີ 4 ບຸກຂຶ້ນ ເຊິ່ງການຈັດຕັ້ງປະຕິບັດ ຂໍ້ແຂ່ງຂັນດັ່ງກ່າວແມ່ນນັບມື້ເປັນຟົດຟື້ນ, ສະມະຊິກຊາວໜຸ່ມ ໄດ້ອາສາສະໝັກປະຕິບັດໜ້າທີ່ ທັງເວັນທັງຄືນ ໂດຍບໍ່ຮຽກຮ້ອງຄ່າຕອບແທນໃດໆ;
ມາຮອດປະຈຸບັນ ອົງການຊາວໜຸ່ມ ໄດ້ເຕີບໃຫຍ່ຂະຫຍາຍຕົວທາງດ້ານປະລິມານ ແລະ ຄຸນນະພາບ ໄດ້ກາຍເປັນກໍາລັງປະຈັນບານ ແລະ ສືບທອດທີ່ໄວ້ເນື້ອເຊື່ອໃຈຂອງພັກ ແລະ ຂອງຊາດ, ການປາຖະກະຖາມູນເຊື້ອ ວັນສ້າງຕັ້ງຊາວໜຸ່ມປະຊາຊົນປະຕິວັດລາວ (ຊປປ ລາວ) ຄົບຮອບ 63 ປີ ຄັ້ງນີ້ ແມ່ນໄດ້ເຮັດໃຫ້ສະມາຊິກຊາວໜຸ່ມທຸກຄົນ ຮັບຮູ້ເຖິງມູນເຊື້ອຂອງຊາວໜຸ່ມແຕ່ລະລຸ້ນ ໃນການປະກອບສ່ວນ ເຂົ້າໃນຂະບວນການຕໍ່ສູ້ປົດປ່ອຍຊາດ, ການປົກປັກຮັກສາ ແລະ ສ້າງສາພັດທະນາປະເທດຊາດ ໃນແຕ່ລະໄລຍະ, ເຊິ່ງຊາວໜຸ່ມແມ່ນມີບົດບາດສໍາຄັນ ເປັນກໍາລັງແຮງຕົ້ນຕໍ ປະກອບສ່ວນທີ່ສໍາຄັນ ເຂົ້າໃນຂະບວນການປະຕິວັດຊາດ ປະຊາທິປະໄຕ ແລະ ສະມະຊິກຊາວໜຸ່ມຈໍານວນບໍ່ໜ້ອຍ ໄດ້ເສຍສະຫຼະຊີວິດ ເພື່ອປົກປັກຮັກສາເອກະລາດ ແລະ ຜືນແຜ່ນດິນອັນແສນຮັກຂອງຕົນໄວ້; ຍ້ອນແນວນັ້ນ ຊາວໜຸ່ມໄດ້ຂະໜານນາມວ່າ ເປັນແຂນຂວາຂອງພັກ, ເປັນກະດູກສັນຫຼັງຂອງປະເທດຊາດ, ເປັນຜູ້ສືບທອດທີ່ຈົ່ງຮັກພັກດີຂອງປະເທດຊາດ.
ພາບ-ຂ່າວ: ພຸດທະສອນ